Каблешково
Каблѐшково е град в Югоизточна България. Намира се в област Бургас, община Поморие между градовете Поморие и Несебър. Населението на Каблешково към 15.12.2022 г. е 2949 жители по настоящ адрес.

География 
Градът се намира на 12 km от общинския център Поморие, на 15 km от Несебър и на 20 km от областния център Бургас.

История 
До 1934 г. селото се е наричало Даутлии (понякога погрешно произнасяно Давутлии). Получава статут на град през 1969 г.

При избухването на Балканската война в 1912 година един човек от Даутлии е доброволец в Македоно-одринското опълчение.

Население 
Каблешково е едно от малкото населени места в България, в които населението се увеличава след края на социализма през 1989 г.

Численост на населението според преброяванията през годините:

Етническият състав включва 1989 българи и 816 цигани.

Обществени институции 

 Основно училище „Паисий Хилендарски“
 Народно читалище „Атанас Манчев“
 Кметство

Промишленост 
 Завод за технически въглен (ЗТВ);
 Винарска изба „Каблешково“
 Клон на „Черноморско злато“, гр. Поморие
 Цех за най-вкусната Боза
 Цех за мебели
 Цехове за дограма
 Цехове за бетонови и метални колове
 ТКЗС Каблешково

Музеи 
 Музей на Атанас Манчев. Към януари 2007 г. не функционира.

Туризъм 
Край Каблешково все още не е започнало строителството на обещания туристически голф-комплекс, наречен „Black Sea Golf & Country Club“. Общата стойност на проекта възлиза на 194 млн. евро и е планиран да бъде „завършен“ през 2020 г.

Впоследствие голф игрището е отложено и земята е разпродадена на частни фирми, които строят къщи на арабски, кувейтски и сирийски граждани.

Личности 
 Атанас Манчев (1921 – 1944) – партизанин, ремсист, поет и общественик, загинал в сражение с жандармерията.
 Донка Байкова – професор, специалистка по хранене и диететика и обществено здраве.
 Захари Димитров (? – 29.6.1944) – партизански ятак, убит край с. Добра поляна.
 Иван Неделчев – доброволец в македоно-одринското опълчение през Балканската война. 
 Иван Немцов (? – 29.6.1944) – партизански ятак, убит край с. Добра поляна.
 Иван Петков (? – 29.6.1944) – партизански ятак, убит край с. Добра поляна.
 Киро Рачев (? – 26.6.1944) – партизанин, роден в Каблешково, разстрелян без съд край с. Добра поляна.
 Михаил Дойчев – комунистически партизанин, офицер и общественик, допринесъл за развитието на гр. Каблешково.
 Неделчо Колев – световен и европейски шампион по вдигане на тежести, спортист на България за 1973 (баща на джаз и соул певицата Рут Колева).
 Пенчо Тотев (? – 29.6.1944) – партизански ятак, убит край с. Добра поляна.
 Яна Лъскова (? – 29.6.1944) – партизански ятак, убита край с. Добра поляна.
 Янка Танева – народна певица от Тракийската фолклорна област.
 Янко Палаузов – общественик.

Редовни събития 
 Каблешково е известен със своя „Четвъртък-пазар“, който се провежда всеки четвъртък на най-широката улица в града. През лятото пазарът се посещава от множество чуждестранни туристи, превозвани с автобуси от различни туроператорски фирми от Несебър, Слънчев бряг, Бургас, Поморие и др. туристически центрове.

Религия 
Православният храм „Свети Димитър“ датира от 1869 г.

Галерия

Източници

Външни препратки 
 Данни за града

 
Обекти, наречени на Тодор Каблешков